بائیڈن کی کانگریس سے دسمبر میں کرونا ریلیف پیکیج منظور کرنے کی اپیل
بائیڈن نے فیڈرل ریزرو کی سابقہ چیئر پرسن جینٹ ییلن کو اپنا وزیر خزانہ نامزد کرتے ہوئے کانگریس سے کہا کہ وہ دسمبر میں ہی نئے قانون ساز ممبران کے آنے پہلے عوام کے لیے کرونا امدادی ریلیف پیکیج کا بل پاس کریں۔
ویب ڈیسک — وہ کرونا بحران سے پیدا ہونے والے مسائل کے تناظر میں 20 جنوری سے شروع ہونے والی اپنی چار سالہ صدارت میں اقتصادی پالیسیوں کے متعقلق بات کر رہے تھے۔ ریاست ڈیلاویئر کے اپنے آبائی شہر ولمنگٹن میں اپنی آنے والی انتظامیہ کے لیے اقتصادی امور کی ٹیم کا اعلان کرتے ہوئے انہوں نے کہا: "میں یہ جانتا ہوں کہ یہ ایک کٹھن دور ہے، لیکن میں آپ کو بتانا چاہتا ہوں کہ آپ کے لیے امداد آ رہی ہے۔ " بائیڈن نے اس موقع پر فیڈرل ریزرو کی سابقہ چیئر پرسن جینٹ ییلن کو اپنا وزیر خزانہ نامزد کرتے ہوئے کانگریس سے کہا کہ وہ دسمبر کے مہینے میں ہی نئے قانون ساز ممبران کے آنے سے پہلے عوام کے لیے کرونا امدادی ریلیف پیکیج کا بل پاس کریں۔ اس سلسلے میں انہوں نے کہا کہ نئی امداد محض ایک آغاز ہو گا اور جب وہ حکومت کی باگ دوڑ سنبھالیں گے توہ نئی تجاویز دیں گے۔ ایسے حالات میں امریکہ میں کرونا وائرس کے روزانہ ہزاروں نئے کیس سامنے آ رہے ہیں۔ بایئڈن نے کہا کہ امریکیوں کی معاشی حالت ناہموار ہے۔ انہوں نے کہا: "جو چوٹی کے لوگ ہیں، ان کے لیے روزگار کے مواقع واپس آ گئے ہیں اور ان کی دولت میں اضافہ ہو رہا ہے۔ لیکن درمیانے طبقے کے اور سب سے نچلی سطح کے لوگ تنزلی کا شکار ہیں۔ وہ اس مسئلے سے نبردآزما ہیں کہ بلوں کی ادائیگی کیسے کی جائے اور کھانے کا کیسے بندوبست کیا جائے۔ " لوگوں کے مسائل پر بات کرتے ہوئے انہوں نے یہ بھی کہا کہ اکتوبر کے آخر تک صورت حال یہ ہے کہ ہر چھ میں سے ایک شہری کو مکان کا کرایہ ادا کرنے میں تاخیر ہوتی ہے۔ یاد رہے کہ چین اور یورپ سے آنے والے کرونا وائرس کے پھیلاؤ کے نتیجے میں امریکہ میں دو کروڑ 20 لاکھ ملازمتیں ختم ہو گئی تھیں۔ تاہم اب ان میں سے بہت سے روزگار بحال ہو گئے ہیں۔ اس سال بے روزگاروں کی تعداد میں لاکھوں کا اضافہ ہوا۔ اکتوبر اور نومبر میں سات لاکھ سے زائد لوگوں نے ہر ہفتے بے روزگاری الاونس کے لیے درخوستیں دیں۔ بے روزگاری کی یہ شرح 1960 کے عشرے کے بعد اب تک کی سب سے زیادہ تعداد ہے۔ بایئڈن نے کہا کہ ان کی ٹیم سب لوگوں کے لیے معاشی بحالی کو یقینی بنائے گی اور امریکی معیشت کو پھر سے پٹڑی پر ڈالے گی۔ سینیٹ سے جینٹ ییلن کی نامزدگی کی صورت میں وہ امریکہ کی 231 سالہ تاریخ میں پہلی خاتون وزیر خزانہ ہوں گی۔